Ole Stavad (S), 2002-10-03:
Tonen var venlig, det takker jeg for, men jeg synes et eller andet sted, det er meget skuffende, at statsministeren faktisk mener, at vi på rimelig vis er tilgodeset i det forløb, der har været.
Så er der i hvert fald meget, meget langt imellem den måde, som vi har opfattet signalerne fra regeringen på, og det, regeringen har ment med det, de vil levere.
Det er heller ikke sådan, at statsministeren behøver at være så meget i tvivl om, hvad det er, Socialdemokratiet mener.
Det er jo derfor, at Socialdemokratiets formand, hr. Poul Nyrup Rasmussen, den 5. september sendte et brev, ikke et, vi har sendt ud i den store verden og sådan noget, fordi vi har betragtet det her som noget, vi skulle prøve i fællesskab at finde en løsning på, men skrevet et brev, hvor vi forsøgte at ridse nogle hovedprincipper op, og hvad det er for en model, man skulle betjene sig af.
Så til det dér med, at der har været mange kontakter.
Jeg ved ikke helt, hvordan man tæller, men i hvert fald med hensyn til det, jeg har været involveret i, har der været tre, og der hvor jeg kommer fra, plejer vi at sige, at der skal tre til flere og syv til mange.
Så hvis det er sådan, at vi skal bruge den definition, kan vi sige, at der har været flere kontakter.
Længere kan vi ikke gå, i hvert fald ikke i Vendsyssel.
For vi er jo stadig væk enige om, at vi skal prøve at få noget fornuftigt ud af det her, og jeg vil meget gerne tolke det, statsministeren sagde, som en imødekommelse.
Så når det er sådan, at statsministeren siger, at han er parat til at være den, der er murbrækker for, at regeringen sørger for, at der løbende bliver nogle kontakter i forhold til kommissionen, så går jeg ud fra, at det bliver med mulighed for, at vi kan møde kommissionen, at det ikke er gennem et filter, at vi skal snakke med indenrigs- og sundhedsministeren, erhvervs- og økonomiministeren.
For forudsætningen for, at vi har en mulighed for at lytte til, hvad det er for tanker, kommissionen har, er, at de har en mulighed for at lytte til, hvad det er for en respons, der kommer fra os.
Stadig væk vil jeg gerne understrege, at hvis det er sådan, at statsministeren med følgegrupper opfatter det som eksempelvis den, vi har haft på Storebælt, så er det jo nogle forkerte associationer, man får.
For det er ikke en følgegruppe, hvor vi skal sidde og beslutte at være enige om sådan og sådan, men det er mere et forum, hvor man kan sparre med hinanden, hvor man kan prøve nogle ting af, hvor der ikke skal drages konklusioner, men hvor vi kan prøve, kan man sige, at holde os på et spor, således at vi, når det her arbejde er færdiggjort i strukturkommissionen, har et grundlag, der er brugbart.
Hvis vi prøver at se for os, hvad det er for en proces, vi nu har sat i gang, så er det noget, der går meget stærkt.
Hvis det her skal lykkes med virkning fra den næste gang, der skal vælges til kommuner og amter, den 1. januar 2006, så skal det sådan set vedtages i 2004.
Vi får et produkt, hvor der ikke er slået streger, det er ikke opgaven for kommissionen.
Der skal gerne være noget dialog også ude i det åbne land, så at vi ikke kommer galt af sted.
Derfor mener jeg, at statsministeren med de ambitioner, som man har sat på skinner her, og som vi gerne vil dele, har nøjagtig det samme behov, ikke kun i forhold til regeringen, men også i forhold til os andre.
Derfor vil jeg gerne som det ene spørge konkret, om statsministeren vil foranledige, at det bliver med mulighed for at møde kommissionen, sparre med kommissionen, give udtryk for synspunkter og lytte til, hvilke overvejelser, de gør sig. Så konstaterer jeg, at den udligningsreform, som ikke har noget som helst med det her at gøre, som er udskudt under henvisning til det her arbejde, og som giver voldsomme problemer ude i samfundet - ude i de kommuner, der skal betjene borgerne - havde statsministeren ingen kommentarer til.
Hvis jeg må tolke det sådan, at han vil overveje, hvordan han kan få sin indenrigsminister på rette spor, er det jo positivt, men jeg føler mig usikker på, om det var dét, der var meningen med ikke at sige noget og ikke svare på spørgsmålet.